cyanic-selkie/wikianc huggingface dataset:
דוכסות ברמן-פרדן
איחוד אישי עם בריטניה הגדולה והנובר (1715–1803)
מלחמת הקואליציה הראשונה נגד צרפת (1793–1797) עם בריטניה ונסיכות הבוחר מהנובר ובעלות ברית אחרות שהרכיבו את הקואליציה, לא השפיעה על שטחה של ברמן-ורדן, שכן הרפובליקה הצרפתית הראשונה נלחמה בכמה חזיתות, אפילו בשטחה. אך גם בברמן-פרדן גויסו גברים על מנת לגייס את 16,000 החיילים ההנוברים שנלחמו בארצות השפלה בפיקוד בריטי נגד צרפת המהפכנית. ב-1795 הכריזה האימפריה הרומית הקדושה על נייטרליות שלה, שכללה כמובן את נסיכות הבוחר מהנובר, והסכם שלום עם צרפת היה תחת משא ומתן עד שנכשל ב-1799.
בשלב זה החלה מלחמת הקואליציה השנייה נגד צרפת (1799–1802) ונפוליאון בונפרטה דחק בברנדנבורג-פרוסיה לכבוש את הנובר. בהסכם בזל משנת 1795, שחתמו ברנדנבורג-פרוסיה וצרפת, ברנדנבורג-פרוסיה הבטיחה את הנייטרליות של האימפריה הרומית הקדושה בכל שטחיה של האחרונה מצפון לקו התיחום של הנהר מיין, כולל הנובר. לשם כך גם הנובר נאלצה לספק חיילים למה שנקרא "צבא התיחום" ששמר על הנייטרליות החמושה. אך בשנת 1801 פלשו להנובר 24,000 חיילים פרוסים, והיא נכנעה ללא קרב.
באפריל 1801 הגיעו כוחות ברנדנבורג-פרוסיה לבירת ברמן-פרדן, שטאדה, ושהו בה עד אוקטובר אותה שנה. הממלכה המאוחדת של בריטניה הגדולה ואירלנד התעלמה תחילה מעוינותה של ברנדנבורג-פרוסיה, אך כאשר ברנדנבורג-פרוסיה הצטרפה לקואליציה הפרו-צרפתית של מעצמות 'נייטרליות' חמושות כמו דנמרק-נורווגיה והאימפריה הרוסית, בריטניה החלה ללכוד אוניות פרוסיות. לאחר קרב קופנהגן באפריל 1801, הקואליציה התפרקה וברנדנבורג-פרוסיה הסיגה את חייליה.
מלחמות נפוליאון (1803–1813)
אחרי שבריטניה - ללא כל בעל ברית - הכריזה מלחמה על צרפת ב-18 במאי 1803, חיילים צרפתים פלשו לנסיכות הבוחר מהנובר ב-26 במאי והותירו - בין היתר - שתי פלוגות חיל כיבוש בבירת ברמן-פרדן, שטאדה ב-18 ביוני. על פי אמנת ארטלנבורג מ-5 ביולי 1803, המאשרת את התבוסה הצבאית של הנובר, פורק צבא הנובר מנשקו וסוסיו ותחמושתו הועברו לידי הצרפתים. המועצה הסודית של הנובר, עם השר פרידריך פרנץ דיטריך פון ברמר מחזיק את היתד בהנובר, נמלטה לשטח הנובר מעבר לאלבה של סקסוניה-לאוונבורג ב-30 במאי, והתיישב בלאוונבורג על אלבה. בקיץ 1803 גבו הכובשים הצרפתים את תרומתם הראשונה למלחמה עם 21,165 רקסדולר בלבד שנגבו בברמן-פרדן. ב-1803 מנתה דוכסות ברמן 180,000 תושבים ושטח של 5,325.4 קמ"ר, נסיכות פרדן 1,359.7 קמ"ר ו-20,000 תושבים ב-1806, בעוד האדלן כללה 311.6 קמ"ר ו-4,000 תושבים.
בשנת 1807 החליפה צרפת את מועצת הנובר של הממלכה, כפי שהוכרז ב-20 בספטמבר, על ידי הוועדה הממשלתית תחת המושל הכללי, ובהמשך התקינו נציג משנה, פיטר כריסטיאן דודט, שהחליף את סגנו של ברמן-פרדן (גוף מקבל החלטות), עם זאת, ואיפשר לממשלת ברמן-פרדן (הגוף המבצע) לעבוד עליה. נפוליאון הראשון החרים במיוחד את קרקעות אצולת נסיכות הבוחר מהנובר כדי לתגמל איתם את ותיקי צבאו. הוא שמר על גישה בלעדית לדומיינים ולרווחים שלהם, כאשר ב-1 במרץ 1810 הוא התיר לאחיו המלך ז'רום בונפרטה לשלב את ברמן-פרדן בממלכת וסטפאליה קצרת-הימים שלו, ויצר את המחוז הצפוני של הממלכה, רק כדי לספח את ברמן-פרדן לאימפריה הצרפתית החל מה-1 בינואר 1811.
מהשבה להשתלבות בהנובר ב-1823
ב-1813 הוחזרו דוכסויות ברמן ופרדן לנסיכות הבוחר מהנובר, שהפכה לממלכת הנובר ב-1814. למרות שמעמדה של ברמן-פרדן כטריטוריה של חופשיות אימפריאלית התבטל עם פירוק האימפריה הרומית הקדושה ב-1806, הדוכסות לא שולבו מיד באיחוד אמיתי במדינת הנובר. מאז שהמלכים בהנובר עברו ללונדון, הפכה הנובר למדינה של שלטון שמרני ונחשל מאוד, כאשר ממשל מקומי שגויס מאריסטוקרטים מקומיים הוסיף רבות לשימור מבנים מיושנים. האיחוד המנהלי עם הנובר התרחש רק ב-1823, כאשר רפורמה בשלטון המקומי איחדה את ברמן-פרדן והאדלן כדי ליצור את בית הביליוויק הגבוה של שטאדה, המנוהלת על פי אמות מידה מודרניות אוניטריות, ובכך ביטלה צורות ממשלתיות מסורתיות שונות של ברמן, פרדן והאדלן.
להיסטוריה נוספת ראה מחוז שטאדה (1823–1977), שצמח עם הקמת המחוז הגבוה של שטאדה ב-1823, הכולל את שטחי הדוכסות לשעבר של ברמן ופרדן וארץ האדלן.
היכל התרבות (תל אביב)
היכל התרבות ע"ש צ'ארלס ברונפמן (לשעבר ע"ש פרדריק ר. מאן) הוא אולם הקונצרטים העיקרי של תל אביב, ובנוסף לקונצרטים מוצגים בו לעיתים מחזות זמר, מופעים ונערכים בו כנסים. והוא כנראה האולם הראשון בישראל שקיבל את הכינוי "היכל תרבות". בצמוד להיכל התרבות נמצאים תיאטרון הבימה, "ביתן הלנה רובינשטיין לאמנות בת זמננו" וגינת יעקב. גם כיום הוא עדיין אחד האולמות הגדולים ביותר בישראל ומונה 2,479 מקומות ישיבה.
ההיכל משמש כמשכנה הקבוע של התזמורת הפילהרמונית הישראלית, ובנוסף לה הופיעו בו תזמורות מפורסמות מרחבי העולם, ובהן הפילהרמונית של ברלין, התזמורת הסימפונית של לונדון, תזמורת פילדלפיה, הפילהרמונית של ניו יורק והתזמורת הסימפונית של טורונטו. עם הסולנים שהופיעו על בימת היכל התרבות נמנים ליאונרד ברנשטיין, יצחק פרלמן, יהודי מנוחין, דניאל בארנבוים, אייזק שטרן, ארתור רובינשטיין ועוד.
בנוסף לקונצרטים מתקיימות בהיכל הופעות פופ ורוק של זמרים כגון היהודים, שלמה ארצי, משינה, שרית חדד, אייל גולן, משה פרץ, ריטה ויהודה פוליקר.
היסטוריה
בניין היכל התרבות תוכנן על ידי האדריכלים דב כרמי, זאב רכטר ויעקב רכטר וכך גם "ביתן הלנה רובינשטיין לאמנות בת זמננו" הצמוד לו. בנייתו של "היכל התרבות" נמשכה ארבע שנים והייתה מלווה בקשיים שאפיינו את מדינת ישראל הצעירה. האולם נחנך ב-1 באוקטובר 1957. בראש צוות ההקמה של היכל התרבות עמד המשורר, הפזמונאי, המחזאי ואיש התרבות - עודד אבישר. אבישר כיהן כמנכ"ל הראשון של ההיכל במשך 10 השנים הראשונות של הקמתו.
"גן יעקב" השוכן בצמידות להם תוכנן על ידי יעקב רכטר.
שני רחובות סמוכים להיכל התרבות, האחד מקביל לו ואחד ניצב לו, קרויים על שם שני אישים הקשורים להיסטוריה של התזמורת הפילהרמונית הישראלית: ברוניסלב הוברמן וארטורו טוסקניני.
שיפוץ ההיכל
בשנת 2005 נודע שעיריית תל אביב-יפו מתכננת שינוי רחב היקף במבנה ההיכל אשר עיקר מטרתה לדברי העירייה הוא שיפור האקוסטיקה באולם ובניית חדרי חזרות. על תוכנית השינויים הופקד משרד האדריכלים קולקר-קולקר-אפשטין והיא זכתה לתמיכה רבה ממספר גורמים, בהם המנצח זובין מהטה אשר תקף את מצב היכל התרבות בשעתו: "האולם הזה לא ראוי, גם אם אוהבים את הארכיטקטורה אנחנו צריכים לשמר את זה מבחינת הצליל ומהבחינה הזאת זה פשוט לא מתקבל על הדעת מה שקורה עכשיו".
על אף תמיכת העירייה ומספר גורמים נוספים בתוכנית זו, שאותה קידם מהנדס העיר דני קייזר, קמו גם מתנגדים רבים ובהם קודמו בתפקיד, ישראל גודוביץ, והלל שוקן, ראש בית הספר לאדריכלות באוניברסיטת תל אביב.
בספטמבר 2006 אושרה התוכנית סופית על ידי מועצת עיריית תל אביב-יפו. השיפוץ הסתיים באפריל 2013, וב-1 במאי 2013 התקיימה הופעת הבכורה לאחר שדרוג ההיכל, בהופעת התזמורת הפילהרמונית הישראלית.
כחלק מהשינויים שבוצעו במבנה הופחת מספר המקומות ב-250. בתחום האקוסטיקה התקבל ייעוץ מאחד ממהנדסי האקוסטיקה הבכירים בעולם, יסוהיסה טויוטה. לתכנון עבודות השיפוץ נבחר משרד האדריכלים קולקר-קולקר-אפשטין מירושלים. באולם בוצעו עבודות שיפוץ רחבות שנועדו להתאימו לתקנים ולחוקים עדכניים וכן לשפר את איכות הצליל וחווית ההאזנה באולם. בנוסף, הותקנו מערכות טכניות משוכללות המאפשרות העלאת מופעים מגוונים על במת האולם המרכזי.
לבניין הוספו שטחים בהיקף של כ-5000 מ"ר – בעיקר בקומות שמתחת לפני הקרקע, שבהן נוספו חדרי חזרות, חדרי הלבשה, שטחי אחסנה וספריית תווים. התוספת העיקרית בקומות אלו היא שני אולמות: אולם ע"ש סלע בן 200 מקומות לידידי התזמורת ואולם רב-תכליתי בן 400 מקומות, שיכול לשמש לצורך אירועים מגוונים, כגון הופעות סולן יחיד וחזרות של התזמורת בהרכב מלא עם מקהלה.
בעת השיפוץ הוקמו מתחת למפלס הכניסה גם מתקנים הנדסיים בהם מערכת מיזוג אוויר חדשה המשרתת את כל המבנה.
תסמונת טריצ'ר קולינס
תסמונת טריצ'ר קולינס (באנגלית: Treacher Collins syndrome ובקיצור TCS, נקראת גם תסמונת קולינס) היא הפרעה גנטית נדירה הגורמת לעיוותים חמורים בפניהם ובגולגולתם של הלוקים בה.
תסמונת טריצ'ר קולינס אינה ניתנת לריפוי, אך ניתן לטפל בתסמינים שלה, בעיוותים בפנים באמצעות ניתוח פלסטי, בבעיות השמיעה באמצעות מכשיר שמיעה או שתל קוכלארי, בעיות הדיבור באמצעות קלינאי תקשורת ובאמצעים נוספים. תוחלת החיים של הלוקים בה רגילה. ההפרעה מתרחשת בערך באחת מתוך 50,000 לידות.
התסמונת תוארה לראשונה על ידי ד"ר אדוארד טריצ'ר קולינס בשנת 1900.
גורמים
התסמונת על שם טריצ'ר קולינס היא הפרעה גנטית הנובעת ממוטציה בגן TCOF1. די בפגיעה של עותק אחד מהגנום ללידת תינוק הלוקה בתסמונת (תורשה אוטוזומלית דומיננטית). הגן הפגוע במחלה, TCOF1, מקודד לחלבון בשם Treacle.
מכיוון שמדובר בהפרעה אוטוזומלית דומיננטית, יש לאדם הלוקה בתסמונת סיכוי של 50% להוליד ילד עם אותה התסמונת. עם זאת, המחלה עשויה להופיע לראשונה בעקבות מוטציה שמתרחשת בתאי הרבייה של ההורים או בתהליך היווצרות העובר עצמו.
תסמינים
התסמין הבולט ביותר של התסמונת הוא העיוות במבנה הפנים. פרופיל פניו של הלוקה בה נראה קעור עקב פגיעה בהתפתחות הלסת התחתונה שיוצרת סנטר קטן ואחורי ושליש פנים תחתון קצר. עיוות נוסף נוצר עקב פגיעה בהתפתחות ארובות העין: בעוד עצמות האף והלסת העליונה מתפתחות לגודל נורמלי ושוות בגודלן ובצורתן, עצמות הלחיים קטנות ובעלות צורה אליפטית, מצב היוצר מראה של עיניים שקועות עם עפעפיים הנוטים כלפי מטה. בנוסף הרקמות הרכות סביב העיניים אינן מתפתחות והעור סביב העפעפיים דק וחסר שרירים כמעט לחלוטין (לעיתים ישנם חסרים של ממש ברקמת העפעפיים) וכן ישנו חסר של ריסים בעפעף התחתון.
אצל חלק מהחולים יש פגיעה בעיניים. לרוב הפגיעות הן קלות וכוללות פזילה או ירידה בחדות הראייה באחת העיניים, אך ייתכנו פגיעות חמורות יותר כולל קטרקט מולד ואפילו חוסר התפתחות של גלגל העין.
עיוות נוסף המאפיין את החולים הוא פגיעה באוזן החיצונית, רוב החולים נולדים עם אוזניים קטנות מאוד אך ישנם מקרים בהם לא ניתן להבחין באוזניים כלל. הפגיעה באוזניים החיצוניות יוצרת תעלת אוזן צרה עם עור תוף מעוות. גם האוזן התיכונה יכולה להיות מעוותת או חסרה לחלוטין. האוזן הפנימית נורמלית אך העיוותים במערכת הובלת השמע החיצונית גורמים לפגיעה משמעותית בשמיעה.
פגיעות נוספות שנלוות לעיתים לתסמונת הם: קונכיות האף מנוונות, חיך שסוע, היעדר בלוטת מיצד האוזן, עיוותים בעמוד השידרה הצווארי, אשך טמיר, עיוותים בגפיים, פגיעה בכליות ומחלות לב מולדות.
גילוי מוקדם
ניתן לזהות את התסמונת במהלך ההריון באמצעות בדיקת אולטרסאונד גינקולוגי (בדרך כלל לא ניתן לקבל אבחנה ברורה לפני השבוע ה-30 זאת עקב הקושי לקבל תמונה מדויקת של מבנה הפנים בשלב מוקדם יותר).
טיפול
לאחר לידת תינוק שאובחן בתסמונת מושם דגש על ניהול דרכי האוויר. הלסת הלא מפותחת יכולה לגרום לקשיי נשימה, בעיקר בשינה. חשוב לבצע אצל יילודים עם התסמונת בדיקה לדום נשימה בשינה ואם היא ישנה להעריך את המקור שלה. במקרים קלים מספיק טיפול שמרני כולל השכבה על הצד או הבטן ובמקרים חמורים יש צורך לבצע פיום קנה כדי לאפשר נשימה תקינה.
לאורך תקופת הילדות והנערות עוברים הלוקים בתסמונת סידרה של ניתוחים בהתאם לחומרת התסמינים, קידום הלסת התחתונה, תיקון ויישור שיניים, תיקון חיך שסוע, השתלת מכשיר שמיעה, השתלת עצמות באזור הלחיים, תיקון עפעפיים וניתוחים פלסטיים לעור הפנים.
עזרא יכין
עזרא "אלנקם" יכין (נולד ב-11 ביוני 1928) הוא סופר ישראלי, מלוחמי תנועת הלח"י ומנחיל מורשת קרב על פעילותו במחתרת ובמלחמת העצמאות.
ביוגרפיה
יכין נולד ביפו לאב יליד ירושלים ממוצא חלבי ואם ילידת משפחה אמידה מאלכסנדריה שבמצרים שעלתה לארץ ישראל אחרי נישואיה. יכין הוא הבן הרביעי משישה ילדים שנולדו למשפחה.
הוריו של יכין עברו לאחר חתונתם מאלכסנדריה לעיר העתיקה של ירושלים, והמשיכה לשכונת "ימין משה". בשיא מאורעות תרפ"ט, המון ערבי מקטמון התאסף מול הבית, שהיה בקצה הדרומי של השכונה, ועמד לפרוץ אליו. משפחת יכין התחבאה באחד החדרים וניסתה להשתיק את עזרא, בן השנה וחצי, אך הוא פרץ בבכי. הפורעים, ששמעו את הבכי, החלו לפרוץ את הדלת, אך בדיוק אז, אחד הפורעים זרק אבן גדולה לחלון בקומה השנייה. האבן החטיאה ופגעה בקיר, חזרה אליו בעוצמה, ופצעה אותו אנושות. ההמון נתקף בהלה, פינה את הפצוע, והתפזר. בהמשך, ההמון שב בתוספת נשים וזקנים שבאו לשדוד רכוש, ושוב עמדו לפרוץ לבית ולרצוח את המשפחה. רגע לפני הפריצה, אחת הנשים הערביות צעקה על ההמון שהוא מבזבז זמן על שכונה של עניים חסרי רכוש רב ערך, ושכדאי להם לעקוב אחריה לשכונת רחביה, שם מתגוררים יהודים עשירים. ההמון עזב את הבית ופנה לרחביה, וכך ניצלה המשפחה.
לאחר מכן התגוררה המשפחה בשכונת מחנה יהודה, בדירה שקיבלו בירושה.
יכין התחיל את פעילותו בלח"י בגיל 15 כמדביק של עיתון המחתרת המעש על קירות מבנים בירושלים, ובניסיון להשיג ידיעות מודיעיניות בבית הדואר בירושלים, שם עבד חמש שנים. תחילה כינויו היה "דתן", ולאחר שהבריטים חשפו בית מסתור של המחתרת שהכיל פנקסים עם חלק מהשמות המחתרתיים, שונה כינויו ל"אלחנן" מטעמי סודיות. יכין כינה את עצמו "אלנקם" לאחר החטיפה החקירה והרצח של חברו הטוב אלכסנדר רובוביץ בידי הבריטים, לאחר שנעצר בערב ה-6 במאי 1947.
יכין השתתף במלחמת העצמאות בקרבות רבים, כגון פיצוץ ארבעה בתים בכפר ליפתא, הקרב בבית מזמיל, והמפורסמים שבהם הם קרב דיר יאסין, ההשתלטות הראשונית על מנזר נוטרדאם וניסיון הפריצה לעיר העתיקה ב-17 ביולי 1948. קרב זה נקרא קרב 'גג המוות' ובו נהרגו ארבעה לוחמי לח"י. תחילה, כאשר התקרבה קבוצת הלוחמים ובתוכה עזרא אל חומות העיר העתיקה, החלה הפגזה מאסיבית של פצמ"רים ואש תותחים לכיוונם. כאשר הסתתרו הלוחמים מאחורי קיר אבן, התפוצץ פגז במרחק אפסי מהלוחמים, ממנו נפגע עזרא בעינו הימנית. כאשר לוחמים אחרים החישו אותו על אלונקה לקבלת טיפול ראשוני, התפוצץ פגז נוסף. הלוחמים לא נפגעו, אך ראשו של עזרא, שפנה לכיוון הפיצוץ, ספג רסיס שחדר חלקית את כיפת הגולגולת. הפציעות מנעו מעזרא להשתתף בקרב לכיבוש העיר העתיקה, קרב שהופסק זמן קצר לאחר מכן בהוראה מהפיקוד הגבוה, וזאת על אף שהחומה נפרצה על ידי מוקש הקונוס שהכינו לוחמי אצ"ל.
יכין הובהל לבית החולים שערי צדק, שם נותח בידי ד"ר בלר, מנתח מוח. הניתוח נמשך כמעט יום שלם, ובדו"ח הרפואי ציין בלר שלכל אורכו דלף נוזל המוח והשדרה מהפגיעה בראשו של יכין, שהייתה בגודל 2×1 ס"מ, אך הוא שרד את הניתוח והחלים לחלוטין, מלבד עינו הימנית שהתעוורה עקב שטפי דם.
יכין היה ממייסדיו של בית השבעה (בית בו מתגוררות משפחות יהודיות בכפר בית חנינא), בו הוא מתגורר. ב-1988 הוצב במקום ה-15 ברשימת מפלגת מולדת לקראת הבחירות לכנסת השתים עשרה, וב-1992 הוצב במקום ה-110 ברשימה.
כיום יכין עוסק בעיקר בהרצאות. אחד מקהלי היעד העיקריים שלו הם חיילי צה"ל, וצה"ל מחשיב את ההרצאות כשירות מילואים. בשנת 2002 הושעו הרצאותיו בצה"ל בעקבות פנייה של חברת הכנסת נעמי חזן, שהאשימה אותו ב"סירוס ההיסטוריה" על הקרב בדיר יאסין. יכין ענה לה:
כעבור זמן קצר, צה"ל שב להזמין אותו להרצות, והוא ממשיך במלאכה עד היום. בכתבה בעיתון במחנה, בשנת 2014, שעסקה במשרתי המילואים - יכין הוצג שם כמשרת המילואים הוותיק ביותר בצה"ל (בגיל 86). על פי רישומי צה"ל, מאז 1973 ערך אלפי הרצאות בפני חיילים ותלמידי מכינות קדם צבאיות.
ב-28 בנובמבר 2018 הוענקה לעזרא דרגת רס"ר אישית על ידי הרב הצבאי הראשי כאות הוקרה והערכה על שירותו ארוך השנים בהרצאות לחיילים.
ב-2021 הוכר כיקיר ירושלים לשנת תשפ"א.
משפחה
אשתו הראשונה של יכין הייתה חיה צין, ולזוג נולדו שלושה בנים ובת. בשנת תשנ"א חיה נפטרה, ויכין נישא בשנית לחנה וינברג. אחיו הם הצייר אברהם יכין, לוחם אצ"ל לשעבר דוד יכין, ולוחם לח"י לשעבר יהושע יכין.
הסוכנות היפנית לחקר החלל
הסוכנות היפנית לחקר החלל (יפנית: 宇宙航空研究開発機構, אנגלית: JAXA) היא סוכנות החלל הלאומית של יפן. הסוכנות הוקמה ב-1 באוקטובר 2003 ממיזוג של שלושה גופים שהיו עד אז עצמאיים. באחריותה של הסוכנות לבצע מחקרים, לפתח ולשגר לוויינים למסלול וכן לשגר משימות לאסטרואידים ולבסוף אף תישקל משימה מאוישת לירח.
היסטוריה
ב-1 באוקטובר 2003, התאחדו שלושה ארגונים ממשלתיים יפניים כדי ליצור את הסוכנות החדשה:
בשנת 1990 שיגרה יפן חללית בשם היטן לכיוון הירח. חללית זו שחררה למסלול סביב הירח לוויין קטן בשם האגורומו. 3 שנים לאחר שיגורה, התרסקה היטן על הירח.
משגרים
הסוכנות היפנית לחקר החלל השתמשה בטילים מדגם H-IIA שירשה מנאסד"א לשיגור לוויינים נסיוניים, לווייני מזג אוויר ועוד. עבור משימות מדעיות כגון שיגור לוויינים הצופים בתחום קרני ה-X לצורכי אסטרונומיה השתמשה הסוכנות היפנית לחקר החלל בלווייני M-V המונעים בדלק נוזלי, וכן במשגרים של לוקהיד מרטין ושל חברת גלקסי אקספרס (GALEX) - טילי GX. ה-GX יהיו הטילים הראשונים שישתמשו כדלק בגז טבעי נוזלי (LNG).
המשימות הראשונות של משגר H-IIA
המשימה הראשונה שבוצעה תחת חסותה של הסוכנות הייתה שיגור טיל מדגם H-IIA ב-29 בנובמבר 2003. משימה זו נכשלה בשל לחצים על הטיל. לאחר 15 חודשים, ביצעה הסוכנות היפנית שיגור מוצלח של טיל מדגם זה ממרכז החלל טאנגאשימה, והציבה בעזרתו לוויין בחלל ב-26 בפברואר 2005.
משימת היאבוסה
הקשיים בתקשורת הביאו להוראה לחללית להקיף פעם נוספת את השמש כך שחזרתה לכדור הארץ נדחתה ליוני 2010.
מחקרי מפרשיות שמש
ב־9 באוגוסט 2004, הצליח ISAS לפרוש שני מפרשי שמש מתוך טיל שיגור. המפרש, בצורת תלתן נפרש בגובה 122 קילומטרים ומפרש אחר בצורת מאוורר נפרש בגובה 169 קילומטרים. שניהם היו עשויים מחומר פלסטי דק בעובי 7.5 מיקרומטר.
ISAS ניסתה את מפרשי השמש שוב כמטען נלווה למשימה Astro-F (טלסקופ החלל אקארי) ב־22 בפברואר 2006 אולם המפרשים לא נפרשו במלואם. ISAS ניסתה שוב לפרוש מפרשי שמש כמטען נלווה לחללית Solar-B ב־23 בספטמבר 2006, אך הקשר עם החללית נושאת המפרשים אבד (בניגוד לחללית Solar-B עצמה שהייתה הצלחה). המטרה הנוכחית היא לבנות חללית שתגיע לצדק בכוח מפרשי השמש ב־2010.
אסטרונומית אינפרה-אדום
משימת האסטרונומיה באינפרה אדום הראשונה של יפן הייתה של טלסקופ בקוטר 15 סנטימטר בשם IRTS שהיה חלק מלוויין רב תכליתי בשם SFU ששוגר בשנת 1995. IRTS, סרקה במהלך חודש אחד בו שרדה כ־7% מהשמים.
טלסקופ החלל אקארי, שלפני שיגורו כונה ASTRO-F שוגר ב־21 בפברואר 2006 במטרה לבצע תצפיות אסטרונומיות בתחום האינפרה אדום שיסתכמו בסופו של דבר לסקר המקיף הראשון של כל השמיים. באותו שיגור גם הועלה למסלול ננו לוויין המכונה CUTE-1.7.
ג'אקסה גם מתכננת לבצע מחקרים נוספים לצורך הגברת ביצועי המקררים המכניים המיועדים למשימת האינפרה אדום SPICA. הדבר יאפשר לה לבצע שיגור חם בלא לקרר את הלוויינים בהליום נוזלי.
אסטרונומית קרני X
ב־10 ביולי 2005 שיגרה ג'אקסה את הלוויין לתצפית אסטרונומית בתחום קרני ה-X, במשימה שכונתה ASTRO-E II (‎(Suzaku. שיגור זה היה חשוב מאוד עבור ג'אקסה, משום שבחמש השנים מאז כישלון שיגורו של לוויין ASTRO-E המקורי, נותרה יפן ללא טלסקופ בקרני ה־X. שלושה מכשירים בתוך הלוויין: ספקטרומטר בקרינת X (XRS), ספקטרומטר הדמיה (XIS) וגלאי קרני X (HXD). ואולם ה־XRS התגלה כלא יעיל בשל תקלות שגרמו ללוין לאבד את אספקת ההליום הנוזלי.
אסטרונומית השמש
החללית הינודה (Solar-B), לוויין שמחליף את הלוויין היפני/אמריקאי/בריטי Yohkoh (Solar-A), שוגר ב־23 בספטמבר 2006.
משימות OICETS ו-INDEX
ב־24 באוגוסט 2005, שיגרה סוכנות החלל היפנית את לווייני הניסוי OICETS ו־INDEX על גבי טיל דנפר רוסי. משימת OICETS נועדה ליצור קשר אופטי עם הלוויין ארטמיס של סוכנות החל האירופית שהיה במרחק 40 אלף קילומטרים מ־OICETS. הניסוי הצליח ב־9 בדצמבר של אותה שנה, כאשר נוצר הקשר. במרץ 2006 הציגה הסוכנות באמצעות הלוויין OICETS את קשר הנתונים האופטי הראשון בין לוויין נמוך מסלול, ותחנה קרקעית תחילה ביפן, ולאחר מכן ביוני 2006, עם תחנה ניידת בגרמניה.
INDEX היה לוויין ניסוי במשקל 70 ק"ג שפעל במשך שלושה חודשים ונועד לנסות מספר פריטי ציוד ולתצפיות במסגרת משימת אורורה לחקר זוהר הקוטב.
לווייני תצפית על כדור הארץ
בינואר 2006 שיגרה סוכנות החלל היפנית בהצלחה את הלוויין Advanced Land Observation Satellite (ALOS/Daichi). התקשורת בין ALOS ובין תחנות הקרקע ביפן ייעשה באמצעות תחנת הממסר קומאדה שהוקמה במהלך שנת 2002. פרויקט זה נמצא בלחץ מתמיד לשיגור בשל התקצרות חייו של לוויין הדור הקודם ADEOS II (Midori). המשימה הבאה לתצפית על כדור הארץ, שנועדה לרשת את מידורי היא משימת GCOM. כדי למזער את הסיכון וכדי להאריך את זמן המשימה, הוחלט כי היא תפוצל לשני לוויינים קטנים יותר. GCOM תהיה בסופו של דבר סדרה של שישה לוויינים כשהראשון שבהם ישוגר בשנת 2010.
לוויינים רב שימושיים
יפן שיגרה בפברואר 2005 את לוויין תצפית מזג האוויר MTSAT-1R (ראשי תיבות של Multi-Functional Transport Satellite 1R). הצלחת השיגור הייתה חיונית ליפן, מכיוון שהלוויין הקודם, MTSAT-1 לא הצליח להגיע למסלול בשל תקלה במשגר מדגם H-2 ב-1999. יפן הסתמכה בתחזיות מזג האוויר על לוויין ישן שזמן פעולתו המתוכנן כבר עבר ועל לוויינים אמריקנים.
ב-18 בפברואר 2006 הצליחה סוכנות החלל היפנית לשגר את לוויין הגיבוי של MTSAT-1R, ששמו MTSAT-2 על סיפון משגר מדגם H-IIA. כמשימה משנית, מסייעים שני לווייני החיזוי הללו גם לנתב את התנועה האווירית מעל יפן.
2007
בתחילת שנת 2007 שיגרה יפן לוויין IGS נוסף. השיגור של משימת הירח הדחויה סלן-קאגויה יצא לפועל לבסוף בספטמבר. עוד תכננה יפן לשנת 2007 עוד מתכננת השנה הסוכנות לשגר את לוויין התקשורת WINDS שגם שיגורו נדחה פעמים רבות, ואשר יספק ליפן קישור מהיר יותר לאינטרנט.
2008 והלאה
סוכנות החלל היפנית מתכננת להתחיל להשתמש במשגר הלוויינים החדש H-II B.
הלוויין GOSAT (Greenhouse Gas Observing SATellite) אמור להיות משוגר כדי לסייע למדענים לקבוע ולנטר את צפיפות דו תחמוצת הפחמן באטמוספירה. הלוויין מפותח במשותף על ידי הסוכנות ועל ידי משרד האנרגיה היפני. JAXA בונה את הלוויין והמשרד לאיכות הסביבה ממונה על הנתונים שיאספו. מכיוון שתצפיות קרקעיות אינם מסוגלים לנטר את כל האטמוספירה של כדור הארץ ומכיוון שגזים אלה אינם מפוזרים באופן אחיד ברחבי העולם, יוכל הלוויין GOSAT לאסוף נתונים מדויקים יותר ולמלא את הפערים בכיסוי העולמי, במקומות בהם לא נערכו תצפיות קרקעיות. הסוכנות גם שוקלת הוספת חיישנים לאיתור מתאן וגזי חממה אחרים ללוויין, אף כי התוכניות עדיין אינן שלמות. משקלו של הלוויין כ-1,650 ק"ג והוא צפוי לפעול כחמש שנים. GOSAT ישוגר ביחד עם הלוויין SDS-1. פרויקט נוסף הצפוי הוא לוויין Global Precipitation Measurement/Dual-frequency Precipitation Radar (GPM/DPR), המפותח במשותף עם נאס"א. משימה זו היא משימת המשך למשימה המוצלחת TRMM. הסוכנות היפנית תפתח את המכ"ם ותספק את המשגר. סוכנויות חלל אחרות השותפות בפרויקט - הסוכנות הסינית, ההודית והאירופית - יספקו את הלוויין. מטרת המשימה היא למדוד את תפוצת הגשם בעולם. ואולם בשל מגבלות תקציב של נאס"א, נדחה מועד שיגורו של הלוויין ל-2010 לפחות.
בשנת 2009 צפויה JAXA לשגר את הלוויין הראשון בסדרת Quasi Zenith Satellite System (QZSS), שהיא תת-מערכת ל-GPS האמריקני. מיד לאחר מכן צפויים להיות משוגרים שני לוויינים נוספים. אחד מהם יהיה במצב שבו נקודת הקודקוד של מסלולו תהיה מעל יפן. משימת QZSS היא המשימה העצמאית הגדולה האחרונה המתוכננת של יפן. נכון לעכשיו לא מומנו משימות נוספות מעבר לכך. יוצאת הדופן היחידה היא תוכנית IGS שתמשיך גם מעבר לשנת 2008. בכל אופן נראה שיפן מבקשת להתקדם בשיגור לווייני התצפית על כדור הארץ מסדרת GCOM כממשיכים למשימת ADEOS. השיגור הראשון מתוכנן ל-2010. בשנת 2009 מתכננת יפן לשגר גרסה חדשה של ה-IGS ברזולוציה משופרת של 60 סנטימטרים.
תוכניות חלל מאוישות
יפן לא פיתחה יכולת שיגור מאוישת לחלל. תחת זאת מתקיימים קשרים בין יפן למדינות אחרות בעלות יכולת זו - רוסיה וארצות הברית. היפני הראשון שטס לחלל היה הקוסמונאוט טויהירו אקיאמה, עיתונאי יפני שהמריא בחללית סויוז TM-11 בדצמבר 1990. הוא בילה שבעה ימים בתחנת החלל מיר במה שהסובייטים אז כינו המשימה המסחרית הראשונה לחלל ששילשלה לכיסם 14 מיליון דולרים. האסטרונאוט המקצועי הראשון של מה שכונה אז NASDA היה מאמורו מוהרי שהמריא ב-1999 במעבורת החלל במשימה STS-47. במסגרת התוכנית החדשה הציבה לעצמה JAXA מטרה לבנות מוצב מאויש על הירח בשנת 2030. האסטנואוטים ישוגרו לירח בסביבות שנת 2020 והמוצב יוקם בהדרגה במשך כעשור.
קירובו
ב-10 באוגוסט 2013, שוגר קירובו האסטרונאוט הרובוטי הראשון אל תחנת החלל הבינלאומית, כדי ללוות את האסטרונאוטים שם כדי להפיג את בדידותם.
יורם כוכבי
ביוגרפיה
יורם כוכבי שחה בקבוצת השחייה של מכבי תל אביב בהדרכתו של ברוך צ'יש. הוא למד בתיכון עירוני ה' בתל אביב
1976
באליפות ישראל בשחייה באוקטובר 1976 זכה כוכבי במדליית כסף, במשחה ל-400 מטר מעורב אישי בשיאי ישראל חדשים לגילאי 14 ו-16 בתוצאה של 5:07.1 דקות, אחרי רון קרמן ממכבי חיפה (5:03.4 דקות) ולפני ישי ורדי מהפועל בית קמה (5:15.0 דקות).
1977
באליפות ישראל בשחייה שנערכה בסוף ספטמבר 1977 זכה כוכבי ב-6 מדליות, 2 כסף ו-4 ארד. מדליות כסף, במשחה ל-400 מטר מעורב אישי בתוצאה של 4:52.68 דקות, אחרי דב ניסמן מהפועל העמקים (4:49.89 דקות) ולפני אלון אקר מהפועל בית קמה (5:03.96 דקות) ובמשחה שליחים 4x100 מטר מעורב בתוצאה של 4:24.56 דקות. מדליות ארד, במשחה ל-400 מטר חופשי בתוצאה של 4:21.35 דקות, אחרי ניר שמיר מהפועל גבעת חיים (4:14.78 דקות) ונדב בטשא מהפועל גוש זבולון (4:19.82 דקות), במשחה ל-1500 מטר חופשי בתוצאה של 17:27.93 דקות, אחרי נדב בטשא (17:07.98 דקות) וניר שמיר (17:21.60 דקות), במשחה ל-200 מטר מעורב אישי בתוצאה של 2:18.54 דקות, אחרי דב ניסמן שקבע שיא ישראלי חדש של 2:15.06 דקות ורון קרמן (2:16.63 דקות) ובמשחה שליחים 4x200 מטר חופשי בתוצאה של 8:57.70 דקות.
שמונה האומות
בתחרות שמונה האומות שנערכה בבלגיה בשנת 1979 זכה כוכבי במדליית ארד במשחה ל-200 מטר פרפר.
1980
באליפות ישראל בשחייה שנערכה בסוף חודש אוגוסט 1980 זכה כוכבי במדליית זהב במשחה ל-400 מטר מעורב אישי בשיא ישראלי חדש של 4:37.55 דקות לפני רון קרמן וירון אילתי.
1981
בתחרות שמונה האומות שנערכה בקיאסו, שווייץ בתחילת יולי 1981 סיים כוכבי במקום רביעי במשחה ל-400 מטר מעורב אישי בתוצאה של 4:46.24 דקות ובמקום שמיני במשחה שליחים 4x200 מטר חופשי ביחד עם זוהר וייס, ירון אילתי ויוחאי ליפשיץ בתוצאה של 8:18.61 דקות.
המכביה ה-11
בתחרויות השחייה של המכביה ה-11 שנערכו בבריכת השחייה של אוניברסיטת תל אביב מספר ימים לאחר מכן זכה כוכבי ב-3 מדליות. מדליית זהב במשחה ל-200 מטר פרפר בשיא ישראלי ומכביה חדש של 2:05.74 דקות, שתי מדליות ארד במשחה ל-100 מטר פרפר בתוצאה של 58.63 שניות ובמשחה ל-4x100 מטר מעורב בתוצאה של 4:01.55 דקות, כששחה את סגנון הגב ביחד עם רון קרמן, אילתי וניר שמיר. נוסף לכך, הוא סיים במקום השישי במשחה ל-100 מטר גב בשיא ישראלי חדש של 1:02.52 דקות.
באליפות ישראל בשחייה שנערכה בווינגייט בסוף חודש אוגוסט אותה שנה זכה כוכבי ב-4 מדליות. שתי מדליות זהב במשחה ל-1500 מטר חופשי בתוצאה של 16:38.66 דקות, לפני ליפשיץ (16:45.40 דקות) ובמשחה ל-200 מטר מעורב אישי בתוצאה של 2:10.09 דקות לפני קרמן (2:13.78 דקות) ושמיר (2:16.00 דקות), בשתי מדליות כסף במשחה ל-100 מטר פרפר בתוצאה טובה מהשיא הישראלי 57.94 דקות, אחרי אילתי שקבע שיא ישראלי חדש (57.61 שניות) ובמשחה ל-200 מטר פרפר שוב בתוצאה טובה מהשיא הישראלי 2:03.79 דקות, אחרי אילתי שקבע שיא ישראלי חדש נוסף (2:03.58 דקות).
1982
בתחרות שמונה האומות שנערכה באוסלו, נורווגיה בתחילת יולי 1982 זכה כוכבי בשתי מדליות, כסף וארד. מדליית כסף במשחה ל-400 מטר מעורב אישי ומדליית ארד במשחה ל-200 מטר מעורב אישי.
אליפות העולם
באליפות העולם שנערכה בגואיאקיל, אקוודור בתחילת אוגוסט אותה שנה לא הצליח כוכבי לשפר את שיאיו כששחה 200 מטר פרפר בתוצאה של 2:06.84 דקות, סיים במקום ה-20 במשחה ל-400 מטר מעורב אישי בתוצאה של 4:39.52 דקות ובמקום ה-24 במשחה ל-200 מטר מעורב אישי בתוצאה של 2:12.33 דקות. בנוסף, סיימה הנבחרת במקום ה-14 והלפני אחרון, במשחה שליחים 4x100 מטר מעורב בתוצאה של 4:01.98 דקות, ביחד עם קרמן, אילתי ושמיר.
באליפות ישראל בשחייה שנערכה בווינגייט בסוף אוגוסט אותה שנה זכה כוכבי ב-6 מדליות אישיות, אך רק במדליה זהב אחת. מדליית זהב במשחה ל-200 מטר גב בשיא ישראלי חדש של 2:14.04 דקות, שיפור לשיאו של אבי כרמל (2:15.22 דקות). 3 מדליות כסף, במשחה ל-200 מטר מעורב אישי בתוצאה של 2:12.98 דקות, אחרי ליפשיץ (2:12.37 דקות), במשחה ל-400 מטר מעורב אישי בתוצאה של 4:41.01 דקות, שוב אחרי ליפשיץ (4:40.33 דקות) ובמשחה ל-200 מטר פרפר בתוצאה של 2:05.75 דקות, אחרי אילתי (2:03.98 דקות). שתי מדליות ארד במשחה ל-100 מטר פרפר בתוצאה של 58.12 שניות, אחרי אילתי שקבע שיא ישראלי חדש (57.57 שניות) ונדב שנל (58.02 שניות) ובמשחה ל-100 מטר גב בתוצאה של 1:04.03 דקות, אחרי יזהר שנהר (1:02.77 דקות) ואבי נחמיאס מהפועל ימק"א ירושלים (1:03.97 דקות).
כינוס הפועל ה-12
בתחרויות השחייה של כינוס הפועל ה-12 שנערכו בבריכת השחייה של אוניברסיטת תל אביב במאי 1983, בהשתתפות טובי הספורטאים בעולם כהכנה לאולימפיאדה, סיים כוכבי במקום הרביעי במשחה ל-200 מטר מעורב אישי בתוצאה של 2:12.57 דקות ובמקום החמישי במשחה ל-400 מטר מעורב אישי בתוצאה של 4:43.62 דקות.
בתחרות שמונה האומות, בשחייה שנערכה בטנריפה, ספרד ביולי אותה שנה סיים כוכבי במקום חמישי במשחה ל-200 מטר פרפר בתוצאה של 2:08.43 דקות ובמקום שישי במשחה ל-200 מטר מעורב אישי בתוצאה של 2:13.84 דקות.
באליפות ישראל בשחייה שנערכה בווינגייט בסוף חודש אוגוסט אותה שנה זכה כוכבי ב-4 מדליות. שתי מדליות זהב, במשחה ל-200 מטר מעורב אישי בשיא ישראלי חדש של 2:09.47 דקות, שיפור של 11 מאיות השנייה לשיא הוותיק של קרמן ובמשחה ל-400 מטר מעורב אישי בתוצאה של 4:33.73 דקות, איטי מהשיא הישראלי שלו ב-35 מאיות השנייה. שתי מדליות כסף, במשחה ל-100 מטר פרפר בתוצאה של 58.26 שניות, אחרי אילתי (58.14 שניות) ושנל (58.16 שניות) ובמשחה ל-200 מטר פרפר בתוצאה של 2:04.86 דקות, אחרי אילתי (2:04.45 דקות) ולפני יובל רותם (2:07.08 דקות).
אולימפיאדת לוס אנג'לס
באולימפיאדת לוס אנג'לס שנערכה בשנת 1984 סיים כוכבי במקום ה-16 כשהצליח לעלות שלב ולשחות בגמר ב' במשחה ל-400 מטר מעורב אישי בתוצאה של 4:40.00 דקות. בשלב המוקדמות קבע תוצאה של 4:35.70 דקות. בנוסף, הוא סיים במקום ה-22 במשחה ל-200 מטר פרפר בתוצאה של 2:04.08 דקות ובמקום ה-27 במשחה ל-200 מטר מעורב אישי בתוצאה של 2:11.81 דקות.
באליפות ישראל בשחייה שנערכה בווינגייט בסוף חודש אוגוסט אותה שנה הוא זכה ב-4 מדליות, 2 זהב ו-2 כסף. מדליות זהב, במשחה ל-200 מטר מעורב אישי בתוצאה של 2:10.70 דקות, לפני יוחאי ליפשיץ (2:12.60 דקות) ואייל שטיגמן (1:14.40 דקות) ובמשחה ל-200 מטר פרפר בתוצאה של 2:04.95 דקות, לפני ירון אילתי (2:05.75 דקות) ויובל רותם (2:07.15 דקות) ומדליות כסף, במשחה ל-100 מטר פרפר בתוצאה של 57.91 שניות, אחרי נדב שנל (57.71 שניות) ולפני אילתי (58.09 שניות) ובמשחה ל-400 מטר מעורב אישי בתוצאה של 4:40.22 דקות, אחרי יוחאי ליפשיץ (4:38.41 דקות) ולפני עידו שפירא (4:45.31 דקות).
אירווין ולש
אירווין ולש (באנגלית: Irvine Welsh; נולד ב-27 בספטמבר 1958) הוא סופר סקוטי. ולש ידוע בעיקר כמחבר הספר "טריינספוטינג" שעובד גם לסרט קולנוע מצליח. ולש כתב גם מחזות ותסריטים, ואף ביים מספר סרטים קצרים.
ביוגרפיה
בשנת 1982 הכיר בבעיית הסמים שלו. "בסביבות קיץ 1982 החלה בעיית הסמים לתת את אותותיה. זה הפך לסגנון חיים ולא למשהו שעושים בשעות הפנאי. כשאתה מתחיל לשקר ולגנוב כבר אינך יכול לשקר לעצמך ולטעון שאתה עדיין בשליטה". חרף זאת, באמצע שנות השמונים כבר הצליח להתגבר על הבעיה ולהיגמל, והחל להתפרנס מספקולציה בנדל"ן כשהוא קונה נכסים, משפץ אותם ומוכרם תמורת רווח באזור צפון לונדון שהפך באותה תקופה למבוקש. הוא מעיד כי נהנה מפירות מדיניותה של מרגרט תאצ'ר שביצעה רפורמות נרחבות באותה תקופה: "...אנשים שהעריכו אינטליגנציה ורעיונות פרחו תחת התאצ'ריזם". לאחר הפריחה בשוק הנדל"ן בלונדון בשנות ה-80 חזר ולש לאדינבורו ועבד במחלקת השיכון של העירייה. למד לתואר שני במנהל עסקים באוניברסיטת האריוט-וואט וכתב תזה בנושא שוויון הזדמנויות לנשים.
ולש קיים מספר מסעות לקידום מכירות ספריו ברחבי העולם. הוא עוסק גם במוזיקת האוס כ-DJ ומפיק. כמו רבים מגיבורי ספריו, הוא אוהד של מועדון הכדורגל היברניאן מאדינבורו.
ולש נשוי בשנית לאמריקנית בת' קווין הצעירה ממנו בכעשרים וחמש שנים. השניים נפגשו כשוולש לימד כתיבה יוצרת בשיקגו ונישאו ביולי 2005. נישואיו הראשונים לאנה אנסטי ב-1984 נמשכו כמעט שני עשורים.
ולש חי כיום בדבלין, אירלנד. בראיון שנתן לעיתון הדיילי מייל ב-7 באוגוסט 2006 הוא מתאר את עצמו כמי שהפך לג'נטלמן מהמעמד הגבוה ועוסק בכתיבה ובעיסוקים תרבותיים אחרים, כניגוד לימי נעוריו.
ספריו
נכון להיום פרסם ולש שמונה ספרים. ספרו הראשון, הרומן "טריינספוטינג" פורסם בשנת 1993. עלילת הספר מתרחשת באמצע שנות השמונים של המאה העשרים והוא משלב אוסף של סיפורים קצרים שעלילותיהם מקושרות בדרכים שונות. הדמויות בספר מתמודדות עם חברויות מתפוררות, התמכרות להרואין והשיעמום והברוטאליות המאפיינים את החיים בשיכוני העוני של אדינבורו. הספר זכה לתגובות מזועזעות ונזעמות בחוגים מסוימים, ולשבחים והלל באחרים. המגזין Time Out כינה אותו "מצחיק, מחוספס, אותנטי ויצירתי". הסאנדיי טיימס כינה את ולש "הדבר הטוב ביותר שאירע לספרות הבריטית מזה עשורים". חבר אישי של ולש הגדיל לעשות וטען כי "לספר מגיע למכור יותר עותקים מאשר התנ"ך!". הספר עובד למחזה ולסרט בבימויו של דני בויל שיצא לאקרנים בשנת 1996. הסרט זכה להצלחה בינלאומית. הסנאטור האמריקני בוב דול התייחס לסרט וגינה את המוסריות הירודה ומה שכינה "האדרה של שימוש בסמים" בסרט במהלך מסע הבחירות שלו לנשיאות ארצות הברית באותה שנה, למרות שמאוחר יותר הודה כי לא צפה בו.
ספרו השני, "אסיד האוס", היה אוסף של סיפורים קצרים שפורסמו קודם לכן במקומות שונים. רבים מהסיפורים מתרחשים באותם שיכוני עוני באדינבורו או בסביבתם, ועוסקים בנושאים דומים. בסיפור "אסיד האוס" ניכרת השפעה של סוגת הפנטזיה, כאשר מוחותיהם של משתמש בסמים ושל תינוק מתחלפים זה בזה. שלושה מהסיפורים בספר עובדו מאוחר יותר על ידי ולש לסרט סרט באותו שם והוא אף הופיע בו.
ספרו הבא, "אקסטזי" (1996) זכה לפרסום הרב ביותר מאז "טריינספוטינג" ויצא לאור במקביל לסרט. הספר מורכב משלוש נובלות נפרדות.
ב-2021 הושק בבריטניה עיבוד טלוויזיה לרומן שלו "Crime".
MuSAR
MuSAR (ראשי תיבות באנגלית של Mapping using Synthetic Aperture Radar) היא הצעה לגשושית מחקר לנוגה, המבוססת על הלוויין הישראלי טכסאר. ההצעה הוגשה במכרז של סוכנות החלל האמריקנית נאס"א, במסגרת תוכנית דיסקברי, ואם הייתה נבחרת, הייתה צפויה להיות משוגרת לחלל בשנת 2015.
ההצעה התבססה על הלווין טכסאר שייוצר על ידי התעשייה האווירית לישראל, ומאיץ שייוצר על ידי נורת'רופ גראומן לשם כניסה למסלול סביב נוגה.
הלווין טכסאר היה אמור לעבור מספר שינויים על מנת להתאימו למשימה: שינוי במערכות התקשורת, הארכת הפנלים הסולאריים והוספת מאיץ לצורך כניסה למסלול סביב נוגה.
ההצעה לגשושית מחקר זו הוגשה לנאס"א במשותף על ידי התעשייה האווירית לישראל וחברת נורת'רופ גרומן, והתקדמה בתחרות לשלבים האחרונים. אם היו זוכים בתוכנית, הפרויקט המדובר היה בסדר גודל של 400 מיליון דולר.
הגשושית הייתה אמורה להיות מצוידת במטעד מכ"ם מִפְתָּח סינתטי הפועל בתחום ה־X. יכולותיו של המכ"ם מאפשרות מיפוי נוגה ברזולוציה מיטבית של 1 מטר, הטובה פי מאה מהגשושית האמריקנית מגלן שמיפתה את נוגה בתחילת שנות ה-90 של המאה ה-20.
התוכנית לא יצאה לבסוף אל הפועל.
אסותא מרכזים רפואיים
אסותא מרכזים רפואיים בע"מ היא חברה בבעלות מכבי שירותי בריאות, המנהלת ארבעה בתי חולים פרטיים בתל אביב, בראשון לציון, בחיפה ובבאר שבע, בית חולים ציבורי באשדוד, וארבעה מרכזים רפואיים – בירושלים, בדרך השלום שבתל אביב, באשדוד וברעננה, ובהם בין השאר, מכוני דימות, מרכזים לבריאות האישה, מכוני גסטרו ומרפאות מומחים. ראשיתה של החברה בבית חולים פרטי בשם "אסותא", שנוסד בשנת 1934 בתל אביב. החברה מספקת גם שירותי רפואה פרטית בתשלום. בית החולים המרכזי של החברה נמצא באזור תעשייה עבר הירקון בתל אביב. יו"ר אסותא מרכזים רפואיים הוא פרופ' יהושע שמר ומנכ"ל אסותא הוא גידי לשץ.
בית החולים אסותא תל אביב
רעיון בית החולים "אסותא" הועלה בשנת 1934 על ידי ד"ר בן-ציון הראל ובֶּנוֹ חיות, ויצא לדרך בשותפות של כ-30 רופאים, רובם עולים מגרמניה בעלייה החמישית ביניהם היה הפרופ' מכס מרכוס ויתרם רופאים ותיקים יותר. בית החולים לא היה חלק מהמערכות הבריאותיות המרכזיות של ההסתדרות הציונית הדסה וקופת חולים כללית שפעלו אותה עת ביישוב היהודי בארץ ישראל. בית החולים נוסד כחברת מניות פרטית, שמניותיה נמכרו לרופאים בלבד. חזון החברה היה הקמת בית החולים הפרטי המודרני הגדול הראשון בארץ ישראל.
בית החולים ההיסטורי הוקם בצפון תל אביב (לימים: רחוב ז'בוטינסקי בתל אביב), על שטח שנרכש על ידי החברה מהכפר הערבי סומייל, ששכן אז מצפון-מזרח לתל אביב. את מבנה בית החולים, שנפתח עם 74 מיטות אשפוז, תכנן האדריכל יוסף נויפלד בסגנון הבינלאומי. חנוכת בית החולים נערכה בדצמבר 1935.
לאחר סגירת בית החולים הישן
הבניין שימש את בית החולים במשך 75 שנים, עד 12 במאי 2009, אז הועברה הפעילות למבנה החדש והמודרני באזור תעשייה עבר הירקון. המבנה ההיסטורי ברחוב ז'בוטינסקי עבר הסבה ובשנת 2018 אוכלס כבניין מגורים.
חנות הפרחים אשר הייתה בכניסה לבית החולים הוסבה לכניסה לחניון ציבורי.
בית החולים אסותא אשדוד
בחודש אפריל 2011 זכתה חברת "אסותא", במכרז להקמת בית החולים הציבורי באשדוד. בסוף מאי אותה שנה נחתם עם משרד האוצר ההסכם לבנייתו וב-12 בנובמבר 2012 הונחה אבן הפינה. בית החולים החל לפעול ביוני 2017 ובהדרגה הגיע לפעולה בהיקף מלא בנובמבר 2017. הוא מאכלס 300 מיטות, מעסיק כ-1,200 עובדים ומשרת כחצי מיליון תושבים מאשדוד והסביבה.
אסותא מרכזים רפואיים
במהלך שנות ה-80 של המאה ה-20 השתלטה חברת "כלל" בהדרגה על מניות בית החולים. בשנת 1994 רכשה קופת חולים מכבי את בית החולים "אסותא" מידי "כלל", ואיחדה אותו עם בית החולים רמת מרפא שהיה בבעלותה, תחת חברה בשם "אסותא מרכזים רפואיים בע"מ". עם העברת הבעלות על אסותא למכבי שירותי בריאות החלה אסותא בתהליך צמיחה מואץ שבמסגרתו נפתחו סניפים נוספים כמו גם רשת מכונים רפואיים. אסותא פועלת כחברה עסקית המספקת שירותי רפואה בתחומים שונים לכ-800,000 מטופלים מדי שנה, מהם חברים בקופות החולים השונות ובעלי ביטוחים רפואיים פרטיים. בשנת 2005, כאשר ד"ר אורנה אופיר הייתה המנהלת הרפואית, הורחב השירות גם לחולים אונקולוגיים.
ביקורת ציבורית
בכירים במערכת הבריאות הציבורית ביקרו לאורך השנים, ובמיוחד עם מעבר אסותא למשכנו החדש, את העובדה שכספי ציבור משמשים למימון טיפולים רפואיים באיכות גבוהה ו"בתנאי לוקסוס של מלון" לא לכלל הציבור בישראל, אלא רק לאלה שיכולים להרשות לעצמם, תוך פגיעה קשה, לטענתם, בשוויוניות הרפואה הציבורית בישראל.
בשנת 2023 התפרסם כי בבית החולים אסותא ברמת החייל נבדק החשש כי בן שנולד לאחרי טיפולי הפריה שנערכו במקום לפני חמש שנים קודם לפרסום לא תואם גנטית לאביו. פרשה זו מתפרסמת על רקע אירוע שהתרחש בשנת 2022 בו התגלה כי יולדת שביצעה הפריה חוץ גופית נשאה ברחמה תינוקת באינה תואמת לה ביולוגית. אירועים אלו גררו תגובות מצד משרד הבריאות וכלי תקשורת בישראל.
בתרבות הפופולרית
חנוך לוין הזכיר את בית החולים אסותא, ואף את כתובתו (רחוב ז'בוטינסקי), בשירו "הילדה חיותה רואה ממותה".
ראש גזר
ראש גזר (צרפתית: Poil de carotte, "שיער (בצבע) גזר") הוא קובץ פרקים קצרים שהם מעין אוטוביוגרפיה של הסופר הצרפתי ז'ול רנאר. קובץ ראשון יצא ב-1899 וב-1902 נוספו עוד חמישה פרקים. על הספר כתב הסופר הצרפתי ז'אן פולאן שזה אחד מן "הטקסטים הצרפתיים היותר מושלמים שאנו מכירים".
ב-1899 כתב רנאר מחזה המבוסס על מספר פרקים בספר. המחזה הוצג לראשונה ב-1900.
התרגום הראשון לעברית, מעשה ידי רפאל אליעז, הופיע בשם: פרנסוא ראש גזר ב-1950 וזכה להצלחה. ב-2000 יצא לאור תרגום הספר והמחזה של נורית פלד-אלחנן בשם ראש גזר.
"ראש גזר" עובד גם לקולנוע ולטלוויזיה.
הספר
הספר מורכב מ-49 פרקים קצרים ללא קשר כרונולוגי ביניהם. הם מתארים את הקורה במשפחת לֶפּיק המתגוררת בכפר במחוז נייבר. ההורים הם מאדאם ומסיה לפיק ושלושת צאצאיהם - הבכור פליקס, האמצעית ארנסטין והקטן פרנסואה המכונה בגלל שערו האדום (ג'ינג'י) "ראש גזר". מאדאם לפיק היא הדמות הדומיננטית במשפחה ואינה מסתירה את איבתה ל"ראש גזר" הנאלץ להישמע לה, לבצע מטלות רבות בבית ולקבל מכות לעיתים קרובות, דבר שנחסך מאחיו. מסיה לפיק שונא את אשתו ומנסה להיות רוב הזמן מחוץ לבית בעסקיו בפריז ובציד. "ראש גזר" אינו ילד שובב כמו שהוא מדוכא על ידי משפחתו. באחת הפעמים הוא מטיח כלפי אביו: "אתה שקוע בדאגות שלך בעוד שאמא, והגיע הזמן לומר זאת, אין לה כלב אחר להכות חוץ ממני".
המחזה
המחזה הוא במערכה אחת, מתאר אפיזודה אחת בבית משפחת לפיק ומתבסס על שלושה סיפורים בקובץ. משתתפים בו: מאדאם לפיק, מסיה לפיק, "ראש גזר" והמשרתת החדשה אנט. שני מאורעות חשובים קורים בו בזמן קצר:
בסוף השיחה הם מתפייסים ומסיה לפיק קורא לו בפעם הראשונה בשם פרנסואה, נותן בידו רובה ושניהם יוצאים לציד.
מחלף אם המושבות
מחלף אם המושבות מקשר בין כביש 4 לדרך אם המושבות. המחלף נבנה על ידי חברת סולל בונה ונפתח לתנועה ב-13 ביולי 2011.
מבנה המחלף
לנוסעים בכביש 4 לכיוון דרום יש אפשרות לפנות לדרך אם המושבות מערבה לכיוון בני ברק ולהמשיך לקניון איילון, רמת החייל ולכיוון צפון תל אביב. הנוסעים בכביש 4 לכיוון צפון יכולים להשתלב לתוך דרך המושבות מזרח למחלף ולהיכנס לפארק עופר, אזור התעשייה קריית אריה ולהמשיך מזרחה לכיוון תחנת הרכבת פתח תקווה - קריית אריה, אצטדיון המושבה, שכונת אם המושבות וצומת סגולה. המגיעים מדרך אם המושבות ממזרח יכולים להשתלב לכיוון כביש 4 דרומה. אין אפשרות להתחבר במחלף לכביש 4 צפון, יש לנסוע דרך מחלף גהה או דרך כביש 5 ולהשתלב בכביש 4 במחלף מורשה.
במחלף זה יש עומס תנועה גדול בשעות העומס בבוקר, אחר הצהריים ובערב עקב כמות כלי הרכב הגבוהה שעוברים בו ועקב אי זמינות של תחבורה ציבורית קרובה (יחסית) לאזור התעשייה קריית אריה. הקו האדום של הרכבת הקלה עשוי להקל את עומס התנועה במחלף.
חבורת הצמות
חבורת הצמות (Braid group) היא חבורה בעלת שימושים רבים בתחומים שונים של המתמטיקה, כמו טופולוגיה גאומטרית, גאומטריה אלגברית, הצפנה ועוד. זוהי חבורה אינסופית בעלת הצגה סופית שבמידה מסוימת מכלילה את החבורה הסימטרית הסופית.
הגדרה אלגברית
בהינתן מספר טבעי n גדול מ-1, חבורת הצמות מסדר n היא החבורה בעלת ההצגה: .
להצגה זו קוראים הצגת ארטין, על שם המתמטיקאי אמיל ארטין שעסק בחבורה והגיע להצגה זו לראשונה. איברי החבורה מכונים צמות. יחסי החבורה נקראים יחסי קומוטטיביות ויחסי הצמות בהתאמה.
הגדרה גאומטרית
גאומטרית, חבורת הצמות ה-n היא אוסף כל הצמות לאורך n מסלולים (לא מעגליים), יחד עם פעולת הרכבת צמות.
למשל, במקרה n=4:
להלן שתי צמות שונות:
\neq
ולעומת זאת, זו איננה צמה:
פעולת ההרכבה של צמות נעשית לדוגמה כך:
מורכב על נותן את
המינוח המדויק נתון במונחים של טופולוגיה אלגברית והומוטופיה, בדומה להגדרה של קשרים. שיקולים שונים מראים כי הצמות בהגדרתן הגאומטרית אכן מקיימות את היחסים כלעיל (עד כדי הומוטופיה). חקר הצמות באופן גאומטרי מכונה תורת הצמות.
הגדרה טופולוגית
את חבורת הצמות ניתן להגדיר בכלים של טופולוגיה אלגברית.
נסמן, ותהי קבוצת n=|K| נקודות סופית. נגדיר ב-B את קבוצות הדיפאומורפיזמים המקיימות  (קבוצתית ולא נקודתית'''), ו-.
כעת, על הקבוצה B נגדיר את יחס השקילות הבא: נאמר ש- אם שניהם משרים את אותו האוטומורפיזם בחבורה היסודית. נגדיר את חבורת הצמות B_n(D,K) להיות חבורת המנה לפי יחס שקילות זה.
כל חבורה B_n(D,K) היא בעלת הצגה כלעיל, ובפרט לכל שני דיסקים ולכל שתי קבוצות נקודות (מאותו גודל).
החבורה B_n(D,K) היא מודל טופולוגי של החבורה B_n. במילים אחרות, הגדרה זו אומרת שחבורת הצמות היא חבורת מחלקות ההעתקות (Mapping class group) של דיסק עם n חורים. זוהי שיטת הסתכלות שימושית העוזרת בהוכחת טענות על חבורת הצמות.
החבורה היסודית של מרחב התצורה
הגדרה נוספת של חבורת הצמות היא בתור החבורה היסודית של מרחב התצורה (Configuration space) של המרחב המרוכב.
נגדיר - כלומר, זוהי קבוצה פתוחה במרחב האפיני המרוכב, המהווה משלים של הקבוצה האפינית \{z_i=z_j\}. על קבוצה זו פועלת באופן טבעי החבורה הסימטרית, על ידי החלפת הקואורדינטות, וכך מתקבל המרחב. העתקת המנה היא העתקת כיסוי מסדר n!.
המרחב הוא מרחב קשיר מסילתית, ועל כן מוגדרת, באי-תלות בנקודת המרכז, החבורה היסודית של המרחב, והיא מוגדרת להיות חבורת הצמות ה-n.
מבנה ומקרים פרטיים
יש הומומורפיזם טבעי מחבורת הצמות אל החבורה הסימטרית, המתקבל מכך ש"שוכחים" את המבנה הטופולוגי של הצמות ומתחשבים רק בפעולה שלהן על n הנקודות. הפעולה שולחת את יוצר קוקסטר \ \sigma_i אל החילוף (i,i+1) (ההעתקה היא על, משום שהחילופים יוצרים יחד את החבורה הסימטרית). הגרעין של ההעתקה הזו מכונה חבורת הצמות הטהורה ומסומן {P}_{n}. כך מוגדרת סדרה מדויקת קצרה.
יש ייצוג של חבורת הצמות עם היוצרים (עבור ), והיחסים  כאשר, ו- כאשר. ייצוג סימטרי זה הוצע על ידי Birman-Ko-Lee.
חבורת הצמות הטהורה נוצרת על ידי האיברים (עבור i<j), המתארים העברה של הפתיל ה-j מתחת לפתילים i+1,...,j-1, ואז מעל ומסביב לפתיל ה-i, ובחזרה מתחת לפתילים הנזכרים לעיל. ידוע ייצוג על ידי יוצרים ויחסים של \ P_n במונחי יוצרים אלה. יוצרי חבורת הצמות פועלים על היוצרים \ A_{ij} באופן הבא:, ו- לכל k אחר.
יש אפימורפיזם מ-P_n ל-P_{n-1}, המתקבל ממחיקת הפתיל ה-n-י (ובמונחי היוצרים, על ידי איפוס היוצרים \ A_{in}). הטלה זו מגדירה סדרה מדויקת קצרה, שבה הגרעין הוא חבורה חופשית, הנוצרת על ידי ה-\ A_{in}. בפרט, לכל n>2 יש ל-P_n תת-חבורה חופשית לא אבלית.
צמות וקשרים
צמות הן במידה מסוימת הכללה של קשרים.
ניתן לעבור בין כל שתי צמות על ידי מספר סופי של צעדי ריידמייסטר. במקרה של שתי צמות שמייצגות אותו הקשר (כולל אוריינטציה), הטענה חזקה יותר - ניתן לעבור בין כל שתי צמות כנ"ל על ידי מספר סופי של צעדים כלהלן: איזוטופיית צמות, יצוב (stabilization) וא-ייצוב (destabilization), המכונים צעדי מרקוב. במקרה של הקשר הטריוויאלי, הטענה עוד יותר טובה - כל צמה המייצגת את הקשר הטריוויאלי ניתן להעביר ליוצר על ידי איזוטופיית צמות, יצוב וצעדי המרה (exchange moves).
ראו את המאמר של בירמן וברנדל לפרטים מלאים.
הצגות
חבורת הצמות היא חבורה ליניארית (אינסופית), כלומר ניתן לשכן אותה בחבורת מטריצות מסדר סופי, או במילים אחרות יש לה הצגה ליניארית נאמנה.
ההצגות של חבורת הצמות קשורות קשר הדוק באפימורפיזם - אף על פי שהגרעין שלו עצום (אינסופי), העתקה זו מאפשרת להרים הצגות של S_n (שהמבנה שלהן ידוע בצורה דיי טובה בעזרת דיאגרמות יאנג) להצגות של B_n.
הצגת בוראו
הצגת בוראו (Burau representation) היא הרמה של ההצגה הנאמנה של S_n המתאימה לדיאגרמת יאנג (n-1)+1. ההצגה (אותה גילה בוראו באופן בלתי תלוי) נתונה מפורשות על ידי שליחת היוצרים. הצגה זו, כמו ההצגה של S_n המתאימה לדאיגרמת יאנג (n-1)+1, מתפצלת לשתי הצגות, אחת מממד אחד והשנייה מממד n-1, המכונה הצגת באראו המצומצמת, ונתונה על ידי השולחת יוצרים:.
הצגת בוראו נאמנה עבור n \le 3, אך איננה נאמנה עבור n \ge 5, ולא ידוע האם היא נאמנה עבור n=4.
בעזרת הצגת בוראו ניתן להכליל את פולינום אלכסנדר לפולינום בשני משתנים - פולינום ה-HOMFLY - שגם הוא אינווריאנט קשרים, וממנו גם ניתן להסיק כמקרה פרטי את פולינום ג'ונס. לפולינום ה-HOMFLY תכונות טובות מאוד (לפרטים, ראו במאמר של בירמן וברנדל).
הצגת לורנס-קרמר
ההצגה הבאה שנציג היא הצגה על שמם של המתמטיקאית הישראלית רות לורנס ושל דן קרמר.
בכך הוכח שחבורת הצמות היא חבורה ליניארית. לעובדה זה יש שימושים בתחומים שונים, כמו בהצפנה (ראו בהמשך).
צורה נורמלית
אחת ממעלותיה של חבורת הצמות היא שיש לה צורה נורמלית נוחה במיוחד, שגם ניתנת למימוש פשוט במחשב.
צורת גרסייד
הצורה הראשונה שתוצג מכונה צורת גרסייד (Garside normal form).
כדי להגיע לצורה זו, יש ראשית להגדיר את הצמות החיוביות להיות כל הצמות שנוצרות מחזקות חיוביות בלבד של היוצרים. נסמנם {B}_{n}^{+}.
אחד הצמות (החיוביות) החשובות היא הצמה היסודית (The fundamental Braid): . איבר זה בריבוע יוצר את המרכז של החבורה, כלומר.
איבר זה מקיים תכונה חשובה, והיא.
בנוסף, נגדיר צמה פשוטה: עבור יחס הסדר על {B}_{n}, נאמר שצמה P היא פשוטה אם  (כאשר 1 הוא איבר היחידה). יש התאמה בין הצמות הפשוטות לאיבר החבורה הסימטרית (ובפרט כמותם היא n!), ולמעשה יותר מכך - איברים אלו הם המקורות הקצרים ביותר של כל איברי S_n לפי האפימורפיזם לעיל.
צורת בירמן
צורה נורמלית נוספת (ובמובנים מסוימים אף טובה יותר) היא צורת בירמן, על השם המתמטיקאית ג'ואן בירמן (Joan Birman).
נביט כעת באיבר. הוא בעל תכונות דומות לצמה היסודית, ומתקיים.
צורת בירמן של צמה כללית היא הצגה יחידה בצורה, כאשר A_i, המכונים גורמים קנוניים (Cannoical factors), ידועים מראש, כפונקציה של P_i מהסעיף הקודם.
היתרון בצורה זו הוא שכמות הגורמים הקנוניים היא כמספר קטלן: ששווה אסימפטוטית ל-. יותר מכך, יש אלגוריתם יותר יעיל למציאת צורה זו, ביעילות O(n|w|^2).
חבורת הצמות והצפנה
חבורת הצמות היא אחד המועמדים הטבעיים והטובים ביותר בפרוטוקולי הצפנה שונים בהצפנה לא קומוטטיבית.
הצגתה הנוחה שהוצגה לעיל, כמו גם העובדה שהיא ליניארית, מאפשרות לממש ייצוג במחשב שבעזרתו ובעזרת תכונות החבורה אפשר להכפיל ולהשוות את האיברים בצורה יעילה. בנוסף, לחבורה בעיית חיפוש מצמיד קשה במיוחד, מה שפותח את הדלת לשימוש בפרוטוקולים רבים, כמו Ko, Lee, et. al או Anshel-Anshel-Goldfeld.
תת-החבורות (שצריכות להתחלף ביניהן) שאפשר לבחור בפרוטוקולים כלעיל הן. על פי אחת ההמלצות המקובלות, יש להשתמש בפרוטוקולים כמו הנ"ל בחבורת הצמות מסדר 80 ובתת חבורות עם 12 יוצרים לפחות.
חבורת הצמות האינסופית
על חבורה זו ניתן להגדיר טופולוגיה כך שתהיה חבורת מחלקות ההעתקות של דיסק עם מספר בן מנייה של חורים.
חבורת הצמות הטהורה האינסופית איזומורפית לחבורה היסודית של קוביית הילברט (Hilbert Cube) פחות האיברים מהצורה.
צפון-מערב איטליה
צפון-מערב איטליה (באיטלקית: Italia nord-occidentale) הוא אזור גאוגרפי, אחד מחמשת האזורים הרשמיים של איטליה לפי המכון הלאומי האיטלקי לסטטיסטיקה (ISTAT).
גאוגרפיה
אזור צפון-מערב איטליה גובל ממערב בצרפת, מצפון בשווייץ, ממזרח באזור צפון-מזרח איטליה, מדרום בטוסקנה (מרכז איטליה). בנוסף לגבולות היבשתיים של האזור, האזור גם גובל ממזרח בים הליגורי.
האזור מאופיין בטופוגרפיה מגוונת, כאשר רכס הרי האלפים ממוקם בחלק הצפוני של אזור צפון-מערב איטליה והחלק הצפוני של רכס הרי האפנינים ממוקם בחלקו הדרומי של האזור. הפסגה הגבוהה ביותר באזור זה, מון בלאן, נמצאת ברכס הרי האלפים, על הגבול עם צרפת, ומגיעה לגובה של 4,810 מטרים מעל פני הים.
אזור עמק נהר הפו, בו נמצא נהר הפו שהוא הנהר הארוך ביותר באיטליה, ממוקם גם באזור זה.
מחוזות
אזור צפון-מערב איטליה מחולק לארבעה מחוזות, ומכיל 24 נפות ו-1,789 קומונות:
עשרת הקומונות המאוכלסים ביותר באזור צפון-מערב איטליה הן:
מוזיאון הזכוכית בפראונאו
מוזיאון הזכוכית בפראונאו (בגרמנית: Glasmuseum Frauenau), הוא מוזיאון ציבורי בבעלות מדינת בוואריה, גרמניה, לתיעוד התרבות וההיסטוריה של ייצור זכוכית באזור בוואריה תחתית. המוזיאון הוקם על רקע מסורת יצור הזכוכית בת 500 שנים בעיירה ובסביבתה.
היסטוריה
המוזיאון הוקם בשנת 1975 על ידי ראש העיר פראונאו ואמן זכוכית מקומי לתיעוד מסורת יצור הזכוכית ואמנות הזכוכית המקומית. במשך הזמן התפתח המוזיאון והפך למוקד בינלאומי של מפגשים מקצועיים ותצוגות עבור אמני זכוכית מכל רחבי העולם. עם פתיחתו זכה המוזיאון להכרה ושיתוף פעולה של היסטוריונים ואמני זכוכית ידועים אשר אף העבירו אליו לתצוגה חלק מן האוספים הפרטיים שלהם.